钦定古今图书集成/明伦汇编/官常典/第401卷 > 逯中立
## 钦定古今图书集成/明伦汇编/官常典/第401卷 > 逯中立

按《明外史》本传：“中立，字与权，聊城人，万历十七年进
士。由行人擢吏科给事中，遇事敢言。行人高攀龙，御
史吴弘济，南部郎谭一召、孙继有、安希范咸以争赵
用贤之罢被斥。中立抗疏曰：‘诸臣率好修士，使跧伏
田野，诚可惜也。陛下怒言者，则曰‘出朕独断’。辅臣王
锡爵亦曰‘至尊亲裁’。臣谓所斥者非正人也，则断自
宸衷，固陛下去邪之明；即拟自辅臣，亦大臣为国之
正。若所斥者果正人也，出于辅臣之调旨，而有心斥
逐者为妒贤；即出于至尊之亲裁，而不能匡救者为
窃位。大臣以人事君之道，当如是乎？陛下欲安辅臣，
则罢言者。不知言者罢，辅臣益不自安’。”疏入，忤旨，停
俸一岁。寻进兵科右给事中。有诏修《国史》，锡爵举故
詹事刘虞夔为总裁。虞夔，锡爵门生也，以拾遗劾罢
诸御史言不当召，而中立诋虞夔尤力，并侵锡爵，遂
寝召命。未几，文选郎顾宪成等以会推阁臣事被斥，
给事中卢明诹救之，亦贬秩。中立上言：“两年以来，铨
臣相继屏斥。尚书孙鑨去矣，陈有年杜门求罢矣，《文
选》一署空曹逐者至再三，而宪成又继之。臣恐今而
后，非如王国光、杨巍，则不能一日为冢宰。非如徐一
槚、谢廷采、刘希孟，则不能一日为选郎。臧否混淆，举
错倒置。使黜陟重典寄之权门，风靡波流，莫究所终
矣。迩岁君臣道隔，用舍斥罚，视一时喜怒，公议壅阏，
烦言滋起。此人才消长之机，理道废兴之渐，不可不
深虑”也。且会推阁臣，非自十九年始。皇祖二十八年
廷推六员，而张治、李本二臣用。即今元辅锡爵之入
阁，亦会推也。盖特简与廷推，祖宗并行已久。廷推必
谐于佥议，特简或由于私援。故舜举皋陶，汤举伊尹，
必曰“选于众。”今辅臣赵志皋等不稽故典，妄激圣怒，
即揭救数语，譬之强笑而神不偕来，欲以“动听，难矣。
方今疆场交耸，公私耗敝，群情思乱，识者怀忧。乃朝
议纷纭若尔，岂得不长叹息哉！”帝怒，严旨责让，斥明
诹为民，而贬中立陕西按察司知事。引疾归，家居二
十年卒。熹宗时，赠光禄少卿。